******

***Din conținutul acestui număr***:

**Anul 2021 – numărul 26**

**28 iunie – 2 iulie**

[Repere din agenda publică a conducerii instituţiei prefectului - judeţul Hunedoara în perioada 28 iunie – 2 iulie, 2021 2](#_Toc76387320)

[Selecție de Acte normative apărute în Monitorul Oficial al României în perioada 28 iunie – 2 iulie, 2021 3](#_Toc76387321)

[Comunicate de presă ale Guvernului României 5](#_Toc76387322)

[Mesajul premierului Florin Cîțu la împlinirea a 80 de ani de la Pogromul de la Iași 5](#_Toc76387323)

[Învățământul dual, soluție pentru deficitul de forță de muncă și dezvoltarea durabilă a României 5](#_Toc76387324)

[Mesajul premierului Florin Cîțu cu ocazia Zilei Internaționale a Cooperației 6](#_Toc76387325)

[Mesajul premierului Florin Cîțu cu prilejul Zilei Justiției 7](#_Toc76387326)

[Informaţie Europeană 8](#_Toc76387327)

[NOUTĂȚI – Informații UTILE 8](#_Toc76387328)

[Lista actualizată de întrebări și răspunsuri pe schema HoReCa 8](#_Toc76387329)

[Oficial MIPE: PNRR va fi aprobat, cel mai probabil, la începutul toamnei. Atunci România va primi și prima tranşă de finanţare reprezentând 13% din alocare 9](#_Toc76387330)

[Comisia Europeană a lansat Fondul European de Apărare: 23 de cereri de propuneri de 1,2 miliarde euro urmează să fie lansate! 10](#_Toc76387331)

[Comisia Europeană a efectuat primele plăți de 800 de milioane de euro din NextGenerationEU! 11](#_Toc76387333)

[Versiunea 13 a Programului Național de Dezvoltare Rurală 2014-2020 12](#_Toc76387334)

[Workshop privind lecțiile bazate pe dovezi pentru redresarea digitală și ecologică în Europa 13](#_Toc76387335)

[Actualizare schema HoReCa: Auditorii financiari și experții contabili pot fi selectați pe platformă! 14](#_Toc76387337)

[Ministrul Agriculturii: Nu suntem pe deplin mulțumiți de compromisul asupra pachetului de reformă privind Politica Agricolă Comună (PAC) 15](#_Toc76387338)

[Consiliul UE a adoptat Legea europeană a climei 16](#_Toc76387339)

[Măsuri propuse de Comisia Europeană pentru redeschiderea în condiții de siguranță a sectoarelor culturale și creative 17](#_Toc76387341)

[Fondul Consiliului European pentru Inovare: investiții de capital în inovații radicale 19](#_Toc76387343)

[POCA: Corrigenda pentru apelul aferent sprijinirii măsurilor referitoare la prevenirea corupției 19](#_Toc76387344)

[APELURI – Finanțări 19](#_Toc76387345)

[Noul Fond Social European Plus (FSE+) a intrat în vigoare! 19](#_Toc76387346)

[APIA: 9 august, termenul limită de transmitere a cererilor de solicitare a ajutorului de stat pentru susținerea activității crescătorilor din sectorul bovin, în anul 2021 21](#_Toc76387347)

[Sunt așteptate idei inovatoare de proiecte pentru noile programe Interreg 22](#_Toc76387348)

[NextGenerationEU: Comisia Europeană a realizat cea de-a doua tranzacție de 15 miliarde de euro pentru sprijinirea redresării Europei 22](#_Toc76387349)

[Un nou apel de proiecte pentru sprijinirea personalului din sănătate 23](#_Toc76387350)

[Europa Creativă 2021-2027: Primele 3 apeluri în cadrul componentei Cultură! 24](#_Toc76387351)

[Din actualitatea europeană 25](#_Toc76387352)

[Programul pentru cercetare și formare al Euratom, finanțat cu 300 de milioane de euro pentru cercetarea în domeniul fuziunii și pentru îmbunătățirea securității nucleare 25](#_Toc76387353)

[UE oferă finanțare în valoare de 30 de milioane de euro companiei Univercells pentru o nouă unitate de producție și stocuri noi de vaccinuri împotriva COVID-19 25](#_Toc76387354)

[Certificatul digital al UE privind COVID intră în vigoare în UE 25](#_Toc76387355)

[Planul european de luptă împotriva cancerului: Comisia lansează un centru de cunoștințe pentru a lupta împotriva cancerului 25](#_Toc76387357)

[O viziune pe termen lung pentru zonele rurale: pentru zone rurale ale UE mai puternice, conectate, reziliente și prospere 25](#_Toc76387358)

[Inițiativa cetățenească europeană: Comisia va propune eliminarea treptată a cuștilor pentru animalele de fermă 26](#_Toc76387359)

[Acțiuni climatice: emisiile de CO2 de la mașinile noi au scăzut puternic în 2020, vehiculele electrice triplându-și cota de piață pe măsură ce se aplică noile obiective 26](#_Toc76387361)

[Comisia propune măsuri coordonate pentru redeschiderea în condiții de siguranță a sectoarelor culturale și creative 26](#_Toc76387362)

[Mai multe spitale din România primesc roboți de dezinfecție din partea Comisiei Europene 26](#_Toc76387364)

Întocmit,

Compartimentul Afaceri Europene și Relații Internaționale,

Edit Iliescu, consilier

Alexandra Irina Pădurean, manager public

Repere din agenda publică a conducerii instituţiei prefectului - judeţul Hunedoara   
în perioada 28 iunie – 2 iulie, 2021

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților Oana Andreea BIRIȘ și SZÉLL Lőrincz:

| **Eveniment** | **Data** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara* | ***28 iunie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, DSP Hunedoara, SJPI Hunedoara.* | ***28 iunie*** |
| *Participare la comisia de fond funciar* | ***29 iunie*** |
| *Vizită de lucru la Centrul de Coordonare și Conducere a Intervenției Hunedoara* | ***29 iunie*** |
| *Întâlnire de lucru cu primarul comunei Sântamaria Orlea.* | ***29 iunie*** |
| *Participare la evenimentul desfășurat la Episcopia Hunedoara* | ***29 iunie*** |
| *Participare la ședința ATOP* | ***30 iunie*** |
| *Vizită de lucru la Serviciul Public Comunitar Regim Permise de Conducere și Înmatriculare a Vehiculelor* | ***30 iunie*** |
| *Participare la ședința Colegiului Prefectural al județului Hunedoara* | ***30 iunie*** |
| *Întâlnire de lucru cu domnul Bretean Ovidiu Dorel, comisar șef al Gărzii Naționale de Mediu – Serviciul Comisariatul Județean Hunedoara* | ***30 iunie*** |
| *Întâlnire de lucru cu doamna Aurica Lăsconi, directorul Sistemului de Gospodărire a Apelor Hunedoara* | ***1 iulie*** |
| *Întâlnire de lucru cu primarul comunei Totești* | ***1 iulie*** |
| *Întâlnire de lucru cu domnul Marius Surgent, director al Casei Județene de Pensii Hunedoara* | ***1 iulie*** |
| *Întâlnire de lucru cu domnul David Adrian Nicolae, director al Casei Județene de Asigurări de Sănătate precum și domnul Domșa Gheorghe, vicepreședinte al CNAS* | ***1 iulie*** |
| *Întâlnire de lucru cu reprezentantul HORECA Hunedoara* | ***2 iulie*** |
| *Întâlnire de lucru cu domnul Kelemen Attila, deputat UDMR* | ***2 iulie*** |

Cancelaria Prefectului

🏵🏵🏵



Selecție de Acte normative apărute în Monitorul Oficial al României   
în perioada 28 iunie – 2 iulie, 2021

**M. Of. nr. 632/ 28 iunie 2021**

* **58 – Guvernul României -** Ordonanță de urgență privind instituirea unei scheme de ajutor de stat pentru susținerea activității crescătorilor din sectorul bovin, în anul 2021, în contextul crizei economice generate de pandemia de COVID-19

**M. Of. nr. 633/ 28 iunie 2021**

* **696 – Guvernul României -** Hotărâre pentru aprobarea pachetelor de servicii și a Contractului-cadru care reglementează condițiile acordării asistenței medicale, a medicamentelor și a dispozitivelor medicale, tehnologiilor și dispozitivelor asistive în cadrul sistemului de asigurări sociale de sănătate pentru anii 2021-2022

**M. Of. nr. 634/ 28 iunie 2021**

* **669 – Guvernul României -** Hotărâre privind modificarea Hotărârii Guvernului nr. 1.096/2013 pentru aprobarea mecanismului de alocare tranzitorie cu titlu gratuit a certificatelor de emisii de gaze cu efect de seră producătorilor de energie electrică, pentru perioada 2013-2020, inclusiv Planul național de investiții

**M. Of. nr. 637/ 29 iunie 2021**

* **172 – Parlamentul României -** Lege privind aprobarea Ordonanței de urgență a Guvernului nr. 218/2020 pentru completarea Ordonanței de urgență a Guvernului nr. 70/2020 privind reglementarea unor măsuri, începând cu data de 15 mai 2020, în contextul situației epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea și completarea Legii nr. 227/2015 privind Codul fiscal, a Legii educației naționale nr. 1/2011, precum și a altor acte normative
* **174 – Parlamentul României –** Lege privind aprobarea Ordonanței de urgență a Guvernului nr. 5/2021 pentru completarea art. 252 din Ordonanța de urgență a Guvernului nr. 70/2020 privind reglementarea unor măsuri, începând cu data de 15 mai 2020, în contextul situației epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea și completarea Legii nr. 227/2015 privind Codul fiscal, a Legii educației naționale nr. 1/2011, precum și a altor acte normative
* **175 – Parlamentul României –** Lege privind aprobarea Ordonanței de urgență a Guvernului nr. 47/2020 pentru stabilirea, pe perioada stării de urgență instituite prin Decretul nr. 195/2020, a condițiilor de comercializare a benzinei și motorinei în contextul crizei economice generate de pandemia SARS-CoV-2
* **176 – Parlamentul României –** Lege pentru aprobarea Ordonanței de urgență a Guvernului nr. 66/2020 privind modificarea și completarea art. 1 din Ordonanța de urgență a Guvernului nr. 47/2020 pentru stabilirea, pe perioada stării de urgență instituite prin Decretul nr. 195/2020, a condițiilor de comercializare a benzinei și motorinei în contextul crizei economice generate de pandemia SARS-CoV-2

**M. Of. nr. 638/ 29 iunie 2021**

* **179 – Parlamentul României -** Lege pentru modificarea Legii recunoștinței pentru victoria Revoluției Române din Decembrie 1989, pentru revolta muncitorească anticomunistă de la Brașov din noiembrie 1987 și pentru revolta muncitorească anticomunistă din Valea Jiului - Lupeni - august 1977 nr. 341/2004
* **85** – **Senatul României** - Hotărâre referitoare la propunerea de Regulament al Parlamentului European și al Consiliului privind un cadru pentru eliberarea, verificarea și acceptarea adeverințelor interoperabile de vaccinare, de testare și de vindecare destinate resortisanților țărilor terțe a căror ședere sau reședință pe teritoriul statelor membre ale UE este legală în timpul pandemiei de COVID-19 (adeverința electronică verde) - COM (2021) 140 final
* **86** – **Senatul României** - Hotărâre referitoare la propunerea de Regulament al Parlamentului European și al Consiliului privind un cadru pentru eliberarea, verificarea și acceptarea adeverințelor interoperabile de vaccinare, de testare și de vindecare în vederea facilitării liberei circulații în timpul pandemiei de COVID-19 (adeverința electronică verde) - COM (2021) 130 final

**M. Of. nr. 644/ 30 iunie 2021**

* **67 – Guvernul României -** Ordonanță de urgență pentru modificarea Ordonanței de urgență a Guvernului nr. 110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie - IMM INVEST ROMÂNIA, a Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art. II din Ordonanța de urgență a Guvernului nr. 42/2020, și a Ordonanței de urgență a Guvernului nr. 16/2021 pentru modificarea și completarea Ordonanței de urgență a Guvernului nr. 110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie - IMM INVEST ROMÂNIA, precum și pentru modificarea și completarea Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art. II din Ordonanța de urgență a Guvernului nr. 42/2020
* **68 – Guvernul României -** Ordonanță de urgență privind adoptarea unor măsuri pentru punerea în aplicare a cadrului european pentru eliberarea, verificarea și acceptarea certificatului digital al Uniunii Europene privind COVID pentru a facilita libera circulație pe durata pandemiei de COVID-19

**M. Of. nr. 645/ 30 iunie 2021**

* **75 – Guvernul României -** Ordonanță de urgență privind executarea serviciilor de aerofotogrammetrie și de realizare a ortofotoplanurilor pe teritoriul României și executarea serviciilor de digitizare și actualizare a Sistemului de identificare a parcelelor agricole pentru Ministerul Agriculturii și Dezvoltării Rurale în perioada 2021-2030
* **76 – Guvernul României -** Ordonanță de urgență pentru modificarea și completarea Legii nr. 360/2002 privind Statutul polițistului
* **77 – Guvernul României -** Ordonanță de urgență privind înființarea Gărzii Forestiere Naționale
* **78 – Guvernul României -** Ordonanță de urgență privind autorizarea Ministerului Tineretului și Sportului de a transfera documentația tehnică achiziționată prin Programul operațional Asistență tehnică 2014-2020 către direcțiile județene pentru sport și tineret

**M. Of. nr. 646/ 30 iunie 2021**

* **71 – Guvernul României -** Ordonanță de urgență privind promovarea vehiculelor de transport rutier nepoluante, în sprijinul unei mobilități cu emisii scăzute, pentru abrogarea Ordonanței de urgență a Guvernului nr. 40/2011 privind promovarea vehiculelor de transport rutier nepoluante și eficiente din punct de vedere energetic și a Legii nr. 37/2018 privind promovarea transportului ecologic
* **79** **– Guvernul României -** Ordonanță de urgență pentru modificarea Legii nr. 350/2001 privind amenajarea teritoriului și urbanismul

**M. Of. nr. 647/ 30 iunie 2021**

* **80 – Guvernul României -** Ordonanță de urgență pentru modificarea și completarea unor acte normative în domeniul managementului situațiilor de urgență și al apărării împotriva incendiilor

**M. Of. nr. 649/ 1 iulie 2021**

* **46 – Autoritatea Națională de Reglementare în Domeniul Energiei -** Ordin privind aprobarea Standardului de performanță pentru serviciul de distribuție a energiei electrice

**M. Of. nr. 651/ 1 iulie 2021**

* **182 -** Lege privind alăptarea în spațiile publice

**M. Of. nr. 653/ 1 iulie 2021**

* **755/845 - Ministerul Finanțelor/ Ministerul Dezvoltării, Lucrărilor Publice și Administrației** **-** Ordin pentru modificarea Ordinului viceprim-ministrului, ministrul dezvoltării regionale și administrației publice, și al ministrului delegat pentru buget nr. 1.121/1.075/2014 privind aprobarea Schemei de ajutor de stat acordat în perioada 2014-30 iunie 2021 operatorilor economici care prestează serviciul de interes economic general de producere, transport, distribuție și furnizare a energiei termice în sistem centralizat către populație

**M. Of. nr. 654/ 1 iulie 2021**

* **690 - Ministerul Investițiilor și Proiectelor Europene** - Ordin privind aprobarea Schemei de ajutor de stat - Sprijin pentru IMM-uri în vederea depășirii crizei economice generate de pandemia de COVID-19

**M. Of. nr. 655/ 2 iulie 2021**

* **432 - Ministerul Tineretului și Sportului** - Ordin pentru aprobarea Metodologiei privind organizarea taberelor studențești

**M. Of. nr. 657/ 2 iulie 2021**

* **185 - Parlamentul României** - Lege pentru completarea art. 861 din Legea nr. 448/2006 privind protecția și promovarea drepturilor persoanelor cu handicap
* **186 - Parlamentul României** – Lege pentru modificarea și completarea Legii nr. 286/2009 privind Codul penal

Descărcați  ADOBE READER - <http://get.adobe.com/reader/>

Sursa: Monitorul Oficial al României - http://www.monitoruloficial.ro/RO/article--e-Monitor.html

🏵🏵🏵

Comunicate de presă ale Guvernului României

Mesajul premierului Florin Cîțu la împlinirea a 80 de ani de la Pogromul de la Iași

”Ultimele zile din iunie ne amintesc în fiecare an de o perioadă dureroasă prin care România a trecut cu exact opt decenii în urmă, când ura și antisemitismul au întunecat minți și au împins decidenți și reprezentanți ai structurilor de forță de atunci la acte de violență și crime împotriva evreilor din Iași.

Nimic nu poate justifica ceea ce s-a petrecut atunci și nimic nu poate șterge suferința miilor de evrei ieșeni scoși atunci din propriile case, despărțiți de familii, înghesuiți în trenurile morții și în camioane în condiții cărora cei mai mulți dintre ei nu le-au supraviețuit. Privind în urmă la acel asasinat de proporții împotriva populației de origine evreiască, comis sub comanda regimului legionar din acea perioadă, nu putem să nu ne cutremurăm la gândul că oameni simpli, fără vină, au devenit victime ale unor ideologii care au împărțit lumea, au persecutat și au ucis oameni pe criterii de rasă. Rememorăm acum cu compasiune, durere și revoltă suferințele lor și nu trebuie să lăsăm niciodată ca istoria însângerată să se repete.

Inaugurarea de astăzi a Muzeului de istorie a Pogromului de la Iaşi reprezintă un gest cuvenit împotriva uitării miilor de oameni victime ale evenimentelor din iunie 1941. Le suntem datori să conștientizăm că suntem toți egali în fața pericolelor globale și doar fiind solidari putem depăși orice provocare. De mai bine de un an, pandemia ne afectează indiferent de rasă, convingeri religioase sau orice alte criterii. Efectele poluării planetei, pentru care suntem toți responsabili, ne afectează în mod egal pe toți. Putem trece cu bine peste astfel de încercări unindu-ne eforturile, nu prin dezbinare.

Asistăm, din păcate, și acum la încercări ale anumitor cercuri de a acredita discursul antisemit, naționalist, populismul, discriminarea pe orice criteriu și, prin manipulare, incită la ură și violență. Românii își doresc altceva și au luptat pentru valorile democrației și convingerea mea este că trebuie să le respectăm dorința, inclusiv prin combaterea oricăror încercări de a învrăjbi oameni împotriva altor oameni.

Fie veșnică memoria victimelor Pogromului de la Iași și a Holocaustului din România!”

**Florin Cîțu,**

**Prim-ministru al României**

\*

Învățământul dual, soluție pentru deficitul de forță de muncă și dezvoltarea durabilă a României

Prim-ministrul Florin CÎȚU, ministrul Educației, Sorin CÎMPEANU, consilierul prezidențial Ligia DECA și consilierul de stat László BORBÉLY au participat astăzi la conferința Professional Dual Summit, alături de reprezentanți ai autorităților publice și ai marilor companii din România, organizată de Departamentul pentru Dezvoltare Durabilă, din cadrul Secretariatului General al Guvernului. Tema dezbaterii a constituit-o învățământul dual și modul în care acest sistem poate fi o soluție pentru deficitul de forță de muncă bine calificată.  
„Companii mari din țară mi-au transmis că și-au rezolvat problemele privind forța de muncă prin investiții în anumite clase, în anumite licee. Au găsit această soluție a învățământului dual. Acum întrebarea este cum extindem acest sistem la nivel național. Practic acest sistem este singurul care nu scoate șomeri de pe băncile școlii. Prin Planul Național de Redresare și Reziliență (PNRR), avem prevăzute 400 milioane de euro pentru învățământ profesional și dual. Sper să avem o concluzie care să fie implementată rapid, întrucât avem nevoie de forță de muncă bine calificată.”, a declarat Florin CÎȚU.

Ministrul Educației, Sorin Cîmpeanu s-a declarat un susținător al învățământului profesional în sistem dual și a făcut referire la fondurile din Planul Național de Redresare și Reziliență (PNRR), dar și la proiectul prezidențial România Educată.

„Întotdeauna am susținut că învățământul dual este cea mai bună formă de organizare a învățământului profesional. Sumele generoase din PNRR trebuie utilizate inteligent și eficient. Avem nevoie de o schimbare de mentalitate care să consolideze învățământul dual. Aceasta se va realiza când vom avea rute diversificate și deschise: acei tineri din învățământul dual să aibă șansa să își continue studiile la nivel universitare”, a susținut ministrul Sorin CÎMPEANU.

Gazda evenimentului, László Borbély, a punctat modul în care departamentul pe care îl coordonează se va implica în susținerea învățământului dual, ca instrument important în dezvoltarea durabilă a României.  
„La nivel național, puțin peste 230 de școli au clase de învățământ dual, iar 779 au clase de învățământ profesional. Dincolo de aceste cifre, lipsa forței de muncă bine calificată este un fapt vizibil nu doar pe piața muncii, ci și la nivelul experiențelor personale. Departamentul pe care îl coordonez are un rol de catalizator și am încredere că prin activitatea noastră vom reuși să mișcăm lucrurile și în acest domeniu deosebit de important pentru dezvoltarea durabilă a României”, a declarat László BORBÉLY.

Una dintre problemele identificate de către cei care au luat cuvântul a fost reticența elevilor și părinților de a participa la astfel de programe, în lipsa unor soluții flexibile care să permită diverse rute de formare profesională.  
„Din păcate, învățământul dual în România încă se organizează pentru nivelul 3 de calificare la nivel de școală profesională, cu toate că legislația este mai permisivă. Există o reticență în a lărgi această pâlnie de ofertă educațională. Am mare încredere că evenimentul de astăzi va ajuta în a încuraja pe cei care pot să facă schimbarea în bine să facă acest pas. Proiectul România Educată va încerca să propună această flexibilizare a rutelor”, a declarat consilierul prezidențial Ligia DECA.

În cadrul evenimentului au mai luat cuvântul: Sebastian METZ, Director General AHK – Camera de Comerț și Industrie Româno-Germană; Violeta Florentina VIJULIE, Consilier Cabinet Ministru, Ministerul Investițiilor și Proiectelor Europene, Finanțare România Educată; Werner BRAUN, Președinte DWK – Deutschen Wirtschaftsklubs Kronstadt; Eric STAB, CEO, ENGIE România; Tivadar RUNTAG, CEO, Chimcomplex Români; Simona POPOVICI, Director Resurse Umane, Automobile Dacia și Groupe Renault România; Iulian ALBU, Director Afaceri Publice, Automobile Dacia și Groupe Renault România; Adrian SANDU, Secretar General al Asociaţiei Constructorilor de Automobile din România (ACAROM); Cornel BERTEA HANGANU, Consilier, Guvernul României, Departamentul pentru Dezvoltare Durabilă; Sorin POTERAȘ, Director General, Schaeffler România; Dorin ȘARAMET, Director General, Lingemann Beschaffungssysteme; Stanca-Ramona BAIU, Coordonator al Centrului de Formare Profesională, Schaeffler RO; Camelia ENGEL, Președinte CA, Școala Profesională Germană Kronstadt (SPGK).

\*

Mesajul premierului Florin Cîțu cu ocazia Zilei Internaționale a Cooperației

„Astăzi, în prima zi de sâmbătă a lunii iulie, marcăm și în România Ziua Internațională a Cooperației (#CoopsDay), dedicată unui sector care asigură o bună parte din producția de bunuri și servicii, locuri de muncă, venituri și chiar calificare profesională, prin sistemul de învățământ dual, pentru mulți dintre români.

Perioada deja foarte lungă de când întreaga lume se confruntă cu pandemia a produs un recul nedorit și în sectorul cooperatist meșteșugăresc. Într-un asemenea context, consider binevenită inițiativa Alianței Cooperatiste Internaționale ca evenimentele dedicate acestei zile să se desfășoare în acest an sub tema ”Reconstruim mai bine împreună”. Subscriu la această idee că depășirea problemelor generate în plan economic și social depinde de modul în care noi toți ne vom mobiliza și ne vom concentra asupra soluțiilor și oportunităților pe care le avem la îndemână în acest moment.

Măsurile pe care le avem în vedere și noi, la nivelul Guvernului, pentru susținerea sectorului economic, inclusiv zona întreprinderilor mici și mijlocii și a cooperației, pun accent de direcționarea responsabilă, transparentă și eficientă a resurselor financiare de care vom dispune în perioada următoare. Dezvoltarea economică și relansarea post-COVID înseamnă mai mult decât cifrele pe care ni le prezintă agențiile de rating, statisticile și analiștii economici: de ele depinde standardul de viață al fiecărui român. De aceea, am prevăzut în Planul Național de Redresare și Reziliență proiecte care să susțină inițiativa privată și, prin acestea, și sectorul cooperației. Avem și proiecte prin care vom adapta infrastructura educațională la cererea de personal calificat de pe piața muncii și vrem să extindem la nivel național sistemul de învățământ dual, care s-a dovedit deja un model de succes în sectorul privat. Așa putem asigura forța de muncă necesară inclusiv pentru zona de cooperație, care a oferit întotdeauna oportunități și pentru persoane din categorii defavorizate.

Vă urez succes tuturor celor care lucrează în sectorul cooperatist și sunt convins că putem continua cu succes tradiția îndelungată a acestui sector în România.”

**Florin Cîțu,**

**Prim-ministru al României**

\*

Mesajul premierului Florin Cîțu cu prilejul Zilei Justiției

„Sărbătorim astăzi Ziua Justiției. Fără o justiție independentă, eficientă și responsabilă nu poate exista democrație liberală consolidată.

Din 1994, când a fost instituită Ziua Justiției, multe s-au schimbat în bine în România prin munca celor care au crezut și cred în valorile lumii libere.

Suntem acum un stat membru UE și NATO, suntem racordați la valorile democrațiilor consolidate europene și suntem în pragul unui proces masiv de schimbări economice, sociale și politice.

În acest context, reforma în domeniul justiției este un proces deja demarat de coaliția forțelor proeuropene, care conduce acum România. Nu va fi ușor. Sunt încă mulți care își doresc ca justiția să rămână  ineficientă și controlabilă.

Însă, alături de partenerii noștri instituționali la nivel european, suntem angrenați într-un proces de vindecare a justiției de răul care i-a fost adus în anii care au trecut.

Cine crede că poate opri procesul inevitabil și ireversibil al consolidării independenței și eficienței justiției nu a înțeles nimic din ultimii 30 de ani.

La mulți ani Justiției române!

La mulți ani tuturor celor care își desfășoară activitatea în acest nobil domeniu al justiției!”

**Florin Cîțu,**

**Prim-ministru al României**

Sursa: <https://gov.ro/ro/comunicate&page=2&page=1>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției portugheze | **Președinția portugheză a Consiliului UE: 1 ianuarie-30 iunie 2021**  Prioritățile președinției portugheze sunt determinate de deviza sa: „Vremea rezultatelor: o redresare echitabilă, verde și digitală”.  Programul președinției se axează pe cinci domenii principale, care sunt în concordanță cu obiectivele agendei strategice a UE:   * consolidarea rezilienței Europei * promovarea încrederii în modelul social european * promovarea unei redresări durabile * accelerarea unei tranziții digitale echitabile și favorabile incluziunii * reafirmarea rolului UE în lume, cu garantarea faptului că acesta se va baza pe deschidere și multilateralism   [Site-ul președinției portugheze](https://www.eu2020.de/eu2020-en): https://www.2021portugal.eu/en/ |
| Președinția portugheză a Consiliului UE se va axa pe depășirea pandemiei de COVID-19 la nivelul UE și va promova imaginea unei UE inovatoare, orientate spre viitor și bazate pe valori comune precum solidaritatea, convergența și coeziunea.  În acest scop, Portugalia se angajează să joace un rol pozitiv și flexibil pentru a acționa în mod pozitiv, a promova cooperarea, a obține rezultate tangibile în ceea ce privește redresarea economică și a conduce Uniunea Europeană pe drumul ieșirii din criză. | |
| \*\*\* | |
| Logoul Consiliului UE și al președinției slovene | **Președinția slovenă a Consiliului UE: 1 iulie-31 decembrie 2021**  Prioritățile președinției slovene sunt determinate de deviza sa: „Europa. Rezilientă. Împreună.”  Programul președinției se axează pe patru domenii principale:   * redresarea, reziliența și autonomia strategică a UE * un proces de reflecție privind viitorul Europei * stilul de viață european, statul de drept și valorile europene * sporirea nivelului de securitate și stabilitate în vecinătatea Europei   Site-ul președinției slovene: <https://slovenian-presidency.consilium.europa.eu/en/> |
| Președinția slovenă a Consiliului UE va depune eforturi pentru a contribui în mod activ la consolidarea rezilienței UE la crizele sanitare, economice, energetice, climatice și cibernetice. Colaborarea, sprijinirea reciprocă și acțiunile solidare pentru binele fiecărui cetățean european vor fi esențiale pentru consolidarea rezilienței UE.​ | |

🏵🏵🏵

NOUTĂȚI – Informații UTILE

Lista actualizată de întrebări și răspunsuri pe schema HoReCa

Ministerul Economiei, Antreprenoriatului și Turismului a publicat astăzi, 2 iulie 2021, lista actualizată de întrebări frecvente și răspunsurile aferente pe schema HoReCa, prevăzută de Ordonanţa de urgenţă a Guvernului nr. 224/2020.

Printre întrebările pentru care MEAT a furnizat răspunsuri se numără și:

**Întrebare**: Dacă în trecut am aplicat pentru o altă măsură de ajutor de stat, pot folosi declarațiile emise atunci?

**Răspuns**: Nu, toate declarațiile trebuie regenerate și semnate electronic, apoi urcate în platformă.

**Î**: Cum aflu dacă o firmă se încadrează în cazul întreprinderilor legate sau nu?

**R**: Pentru a se determina dacă o firmă se încadrează în categoria întreprinderilor partenere sau legate, folosiți „Manualul utilizatorului pentru definiția IMM-urilor”, pe care îl puteți descărca [aici](https://op.europa.eu/ro/publication-detail/-/publication/79c0ce87-f4dc-11e6-8a35-01aa75ed71a1).

**Î**: Pot aplica dacă la calculul ajutorului de stat am primit eroarea “Societatea nu este eligibilă în cadrul programului deoarece cifra de afaceri raportată pe 2020 nu corespunde cu cifra de afaceri declarată la ANAF (0 RON).”?

**R**: Da, puteți aplica. Aceasta este doar o avertizare din partea sistemului care apare atunci când informația din baza de date ANAF nu este actualizată integral, dar veți putea transmite formularul de înscriere, iar situația va fi clarificată în perioada de evaluare, prin solicitarea de clarificări.

**Î:**La încărcarea raportului de expertiză/audit s-a constatat că nu se poate încărca decât numărul de carnet al expertului contabil sau al auditorului. Pot fi selectate și societățile de contabilitate/audit?

**R**: În cazul în care raportul de expertiză/audit este întocmit de către o firmă, trebuie introdus în aplicație numărul de carnet al expertului contabil/auditorului, care semnează din partea firmei.

**Î:**În cazul restaurantelor, ce introducem în platformă ca documente de autorizare în cazul societăților care nu au avut nevoie de autorizație de funcționare de la primărie

**R**: Pentru întreprinderile cu coduri CAEN restaurant, trebuie încărcate următoarele documente, după fiecare caz:

* dacă au certificate de clasificare emise de MEAT, vor fi verificate automat de către sistem.
* dacă au autorizație de funcționare, trebuie încărcată autorizația de funcționare.
* dacă autorizația de funcționare nu a fost emisă încă de autoritatea locală, este suficientă încărcarea dovezii de plată a acesteia (acordul tacit).
* dacă întreprinderea a fost autorizată la terți, trebuie încărcată autorizația de la DSV.

Lista completă de întrebări și răspunsuri poate fi consultată [**aici**](http://economie.gov.ro/q-a-schema-horeca-02-07-2021).

Reamintim faptul că perioada de depunere a fost deschisă marți, 29 iunie 2021. Aplicațiile pot fi depuse până la 20 iulie 2021, ora 20:00 cu posibilitatea prelungirii acesteia.

Până la data publicării acestei știri, pe platforma [granturi.imm.gov.ro](https://d.docs.live.net/22a3d8d2a9b26ca3/Desktop/granturi.imm.gov.ro) erau înregistrate 2936 aplicații.

Conform MEAT, este estimat să aplice un număr de aproximativ 30.000 de firme.

Sursa: MEAT

\*

Oficial MIPE: PNRR va fi aprobat, cel mai probabil, la începutul toamnei. Atunci România va primi și prima tranşă de finanţare reprezentând 13% din alocare

Ieri, 1 iulie 2021, în cadrul videoconferinței organizate de Bursa, România – Strategia dezvoltării, secretarul de stat în Ministerul Investițiilor și Proiectelor Europene, Marius Vasiliu, a punctat în intervenția sa mai multe informții cu privire la Planul Naţional de Redresare şi Reziliență prin intermediul căruia României îi sunt alocați 29,2 miliarde euro:

„Fiind o grămadă de lucruri în România pe care toată lumea vrea să le rezolve prin PNRR, procesul de negociere, inclusiv internă, a fost laborios și destul de complicat. Pe lângă necesităţi, mai sunt şi condiţionalităţi, care ne prind într-o defazare ca stat membru în relaţia cu UE, atâta timp cât priorităţile altor state sunt diferite de cele de bază ale României – autostrăzi, drumuri, infrastructură, alimentare cu gaze – noi ne încălzim încă la sobe cu lemn şi folosim cărbune în termocentrale, deci la nivelul României aceste lucruri sunt încă deziderate şi provocări, a explicat oficialul MIPE, care a anunțat **că PNRR va fi aprobat, cel mai probabil, la începutul toamnei, moment din care România va primi și prima tranşă de finanţare – un avans de 13% din alocare**.”

Acesta a punctat de asemenea obligativitatea îndeplinirii obiectivelor asumate de România pe marginea PNRR, cu termene și condiții diferite de Programele standard de finanțare europeană:  „Oportunitatea vine la pachet cu obligativități pentru mediul politic, care înțelege nevoia de a crea un proiect de țară, care să facă față din toate punctele de vedere condiționalităților și, mai ales, exigențelor de la nivel european”.

Sursa: Ministerul Investițiilor și Proiectelor Europene

\*

Comisia Europeană a lansat Fondul European de Apărare: 23 de cereri de propuneri de 1,2 miliarde euro urmează să fie lansate!

Comisia Europeană a adoptat miercuri, 30 iunie 2021, un pachet de decizii în sprijinul competitivității și al capacității de inovare a industriei de apărare din UE.

Adoptarea primului program de lucru anual al Fondului european de apărare pregătește terenul pentru **lansarea imediată a 23 de cereri de propuneri pentru o finanțare totală din partea UE de 1,2 miliarde EUR**în sprijinul proiectelor colaborative de cercetare și dezvoltare în domeniul apărării.

 În plus, în cadrul programului precursor al FEA, Programul european de dezvoltare industrială în domeniul apărării, au fost selectate pentru finanțare 26 de noi proiecte cu un buget de peste 158 de milioane EUR. Mai mult, două proiecte majore de dezvoltare a capabilităților au primit astăzi un grant direct de 137 de milioane EUR în cadrul EDIDP.

**Programul de lucru al FEA pe 2021: un nou nivel de ambiție**

În primul an, FEA va cofinanța proiecte complexe și de mare anvergură, în valoare totală de 1,2 miliarde EUR. Pentru a finanța această implementare ambițioasă, bugetul FEA pentru 2021, în cuantum de 930 de milioane EUR, a fost suplimentat cu 290 de milioane EUR din bugetul FEA pe 2022. Acest lucru va permite lansarea unor proiecte ambițioase și la scară largă de dezvoltare a capabilităților, asigurând, în același timp, o acoperire tematică largă a altor subiecte promițătoare.

Având obiectivul de a reduce fragmentarea capabilităților de apărare ale UE, de a spori competitivitatea industriei de apărare a UE și interoperabilitatea produselor și tehnologiilor, **programul de lucru al FEA pe 2021** va stimula și va sprijini o serie de proiecte la scară largă de dezvoltare a capabilităților și de standardizare.

În primul an, FEA va aloca aproximativ **700 de milioane EUR pentru pregătirea unor platforme și sisteme de apărare complexe și de mare anvergură**, cum ar fi sistemele de luptă de nouă generație sau parcul de vehicule terestre, navele digitale și modulare și apărarea împotriva rachetelor balistice.

**Aproximativ 100 de milioane EUR vor fi dedicate tehnologiilor critice**, ceea ce va spori performanța și reziliența echipamentelor de apărare, cum ar fi inteligența artificială și cloud-ul pentru operațiuni militare, semiconductorii din domeniul componentelor de infraroșii și de radiofrecvență.

De asemenea, FEA va spori **sinergiile cu alte politici și programe civile ale UE**, în special în domeniul **spațiului** (aproximativ 50 de milioane EUR), al **răspunsului medical** (aproximativ 70 de milioane EUR) și al **tehnologiei digitale și cibernetice** (aproximativ 100 de milioane EUR). Scopul său este să faciliteze interacțiunile, să permită intrarea pe piață a unor noi actori și să reducă dependențele tehnologice.

Fondul va **impulsiona inovarea prin alocarea a peste 120 de milioane EUR** tehnologiilor disruptive și prin cereri deschise specifice pentru IMM-uri. El va stimula inovațiile revoluționare, în special în domeniul tehnologiilor cuantice, al fabricației aditive și al radarelor peste orizont (OTH), și va valorifica potențialul promițător al IMM-urilor și al întreprinderilor nou-înființate.

Sursa: Comisia Europeană

\*

Ediția I a Premiilor Europene pentru Economie Socială: Află care sunt cele trei categorii premiate

Social Economy Europe (SEE) a anunțat marți, 29 iunie 2021, prima ediție a Premiilor Europene pentru Economie Socială (European Social Economy Awards).

**Obiectiv**

Premiile vor fi decernate o dată la doi ani, iar acestea vizează creșterea vizibilității economiei sociale, în întreaga sa diversitate și în diferite sectoare și țări, cu accent pe planul european (inclusiv inițiativele partenerilor din Balcanii de Vest, Parteneriatul Estic, Turcia, țările din sudul Mediteranei și Federația Rusă). Premiile vor servi, de asemenea, ca sursă de inspirație pentru alți actori din economia socială: autorități publice și cetățenii care doresc să devină antreprenori, activiști și agenți de schimbare.

**Cui se adresează?**

Premiile sunt destinate întreprinderilor, organizațiilor, rețelelor și liderilor din domeniul economiei sociale care au ca scop sprijinirea și consolidarea comunităților prin contribuția adusă societății la combaterea provocărilor societale, de mediu și tehnologice actuale.

**Domenii de interes**

Au fost stabilite trei categorii pentru noile Premii de Economie Socială:

* **Inovare socială:** inclusiv organizații care lucrează în direcția incluziunii persoanelor vulnerabile sau marginalizate, a persoanelor cu dizabilități, a emigranților și imigranților, a persoanelor care nu se pot integra pe piața muncii și/sau organizațiilor care furnizează servicii sociale inovatoare de interes general și soluții la problemele sociale.
* **Tranziție verde**: pentru organizațiile care lucrează pentru o tranziție verde și justă, menținând în același timp valorile economiei sociale. Pot fi incluse inițiative ce țin de energia din surse regenerabile, mobilitatea durabilă, economia circulară, gestionarea apei, producția alimentară durabilă etc.
* **Digitalizare și competențe**: pentru organizațiile care lucrează la perfecționarea și recalificarea angajaților din economia socială, a potențialilor studenți antreprenori sau alte tipuri de persoane pentru a-i pregăti pentru locurile de muncă într-un viitor digital. Această categorie cuprinde, de asemenea, inițiativele de economie socială care operează în economia digitală sau care pun un accent important pe inovarea tehnologică. Vor putea fi luate în considerare atât dimensiunile de perfecționare/recalificare a capitalului uman, cât și de inovare tehnologică.

**Persoanele interesate își pot depune aplicațiile** pentru oricare dintre categorii, completând formularul disponibil [**aici**](https://forms.office.com/pages/responsepage.aspx?id=EJlNkxBCYUCRz6b_DtjkRJf6G0p0uxdGkzhZJIWGvKhURFhIVlJOSzJNQ1FCQ1BaNEIyN1lIMTdXUS4u), **până luni, 6 septembrie 2021**, la ora 14:00 CEST.

Juriul va fi format din experți în economie socială, cercetători și reprezentanți ai instituțiilor UE. Aceștia vor selecta doi finaliști pentru fiecare categorie. Un membru al fiecărei organizații selectate va fi invitat la ceremonia care se va desfășura fizic ori în format hibrid la 12 octombrie 2021, din Slovenia.

Organizațiile interesate să devină **sponsor** al Premiilor Europene pentru Economie Socială, pot trimite un mesaj la adresa de e-mail următoare: [director@socialeconomy.eu.org](mailto:director@socialeconomy.eu.org).

Sursa: Social Economy Europe

\*

Comisia Europeană a efectuat primele plăți de 800 de milioane de euro din NextGenerationEU!

Comisia Europeană a efectuat luni, 28 iunie 2021, plăți în valoare de 800 de milioane EUR din NextGenerationEU - instrumentul temporar menit să finanțeze redresarea Europei și să încurajeze o economie mai verde, mai digitală și mai rezilientă după pandemie.

Plățile efectuate luni sunt destinate unui număr de 41 de programe naționale și regionale derulate în 16 state membre (Franța, Grecia, Cehia, Germania, Polonia, Lituania, Țările de Jos, Slovacia, Estonia Austria, Danemarca, Finlanda, Bulgaria, Suedia, Portugalia, Croația) și provin din **Asistența de redresare pentru coeziune și teritoriile Europei (REACT-EU)**, o inițiativă care ajută statele membre să finanțeze măsurile de răspuns la criză și măsurile de redresare în urma crizei cauzate de pandemia de coronavirus. Fondurile REACT-EU constituie resurse suplimentare pentru programele existente ale politicii de coeziune.

Măsurile luate în cadrul inițiativei REACT-EU vor elimina decalajul dintre intervențiile de urgență și investițiile pe termen lung, prin consolidarea rezilienței sistemelor de sănătate, prin menținerea și crearea de locuri de muncă, în special pentru tineri, prin sprijinirea celor mai vulnerabili din societatea noastră și prin furnizarea de capital de lucru și de sprijin pentru investiții întreprinderilor mici și mijlocii.

REACT-EU finanțează măsuri specifice grație cărora dubla tranziție verde și digitală să poată aborda rapid consecințele negative ale pandemiei, de exemplu prin investiții în eficiența energetică, în ecologizarea urbană și în digitalizare.

Plățile au fost efectuate ca urmare a succesului primei operațiuni de împrumut din cadrul instrumentului NextGenerationEU. Obligațiunea în valoare de 20 de miliarde EUR pentru o perioadă de 10 ani a reprezentat cea mai mare emisiune de obligațiuni instituționale din Europa și cea mai mare sumă pe care UE a mobilizat-o într-o singură tranzacție. Până la sfârșitul acestui an, Comisia intenționează să mobilizeze finanțare pe termen lung în valoare de aproximativ 80 de miliarde EUR, care va fi completată cu titluri pe termen scurt („EU-Bills”).

**Stimularea economiei reale**

Fondurile suplimentare vor fi canalizate, în principal, prin intermediul Fondului european de dezvoltare regională (FEDR) și al Fondului social european (FSE), inclusiv prin intermediul Inițiativei privind ocuparea forței de muncă în rândul tinerilor. O parte din noile resurse va fi utilizată, de asemenea, pentru suplimentarea Fondului de ajutor european destinat celor mai defavorizate persoane (FEAD) pentru perioada 2014-2020.

Pentru le a oferi statelor membre un sprijin cât mai mare cu putință, condițiile de utilizare a acestor resurse suplimentare au fost simplificate:

* Cofinanțarea națională nu este obligatorie, ceea ce înseamnă că UE poate acoperi 100 % din costuri dacă acest lucru este considerat necesar de către statele membre.
* Lichiditățile imediate sub forma unei prefinanțări de 11 % vor contribui la asigurarea unei distribuții rapide a acestui sprijin, evitându-se astfel eventualele blocaje.
* Nu există nicio condiționalitate ex ante și niciun fel de cerințe privind concentrarea tematică sau alocarea pe categorii de regiuni. Sfera de aplicare a sprijinului este amplă și sunt posibile transferuri între FEDR și FSE.
* Proiectele realizate după data de 1 februarie 2020 pot fi rambursate retroactiv.

**Asigurarea transparenței și a responsabilității**

În paralel cu efectuarea acestor prime plăți, pe Platforma de date deschise a Comisiei privind coeziunea a fost lansat un nou tablou de bord REACT-EU, care furnizează informații actualizate cu privire la utilizarea resurselor REACT-EU în întreaga Uniune. Pe lângă datele referitoare la domeniile specifice de investiții, clasificate pe fonduri, sunt abordate îndeosebi teme transversale, cum ar fi măsurile ecologice, digitale și specifice pentru adaptarea la schimbările climatice. Scopul tabloului de bord este de a facilita accesul la datele publice și de a asigura transparența și responsabilitatea.

Sursa: Comisia Europeană

\*

Versiunea 13 a Programului Național de Dezvoltare Rurală 2014-2020

Agenția pentru Finanțarea Investițiilor Rurale a publicat luni, 28 iunie 2021, cea de-a XIII-a versiune a PNDR 2014 - 2020, aprobată în iunie 2021.

[**Descarcă**](https://www.fonduri-structurale.ro/descarca-document/32981) documentul

Programul Naţional de Dezvoltare Rurală 2014 – 2020 este Programul prin care se acordă fonduri nerambursabile de la Uniunea Europeană şi Guvernul României pentru dezvoltarea economico – socială a spaţiului rural din România. Implementarea tehnică și financiară este asigurată de către Agenția pentru Finanțarea Investițiilor Rurale. Fermierii, procesatorii, antreprenorii și autorităţile publice locale au la dispoziţie aproximativ 9 miliarde de euro, fonduri europene nerambursabile pentru realizarea investiţiilor la standarde europene, eficiente şi rentabile.

Sursa: AFIR

\*

Workshop privind lecțiile bazate pe dovezi pentru redresarea digitală și ecologică în Europa

Comisia Europeană a anunțat marți, 29 iunie 2021, evenimentul online **Politica de Coeziune: Lecții bazate pe dovezi pentru redresarea ecologică și digitală a Europei**, ce se va desfășura pe**24 septembrie 2021.**

Workshop-ul își propune să exploreze oportunitățile și provocările generate de tranzițiile digitale și ecologice din Europa și regiunile sale. Planul de redresare și Next Generation EU urmează să redreseze întregul peisaj politic al UE către un scop comun: o redresare digitală, ecologică și favorabilă incluziunii în urma Covid-19.

Politica de coeziune – politica-cheie de dezvoltare a Uniunii – ocupă o poziție centrală în cadrul acestei oportunități istorice de a „reconstrui mai bine" în beneficiul tuturor cetățenilor și regiunilor.

Sunt necesare dovezi solide privind „ceea ce funcționează în practică" și o abordare cu adevărat interdisciplinară pentru a informa, ghida și modela o nouă generație de politici regionale și industriale capabile să realizeze această agendă. Vorbitori dintr-un set divers de domenii și instituții se vor angaja într-o dezbatere bazată pe dovezi cu privire la modul în care Next Generation EU și politica de coeziune a UE ar putea sprijini o redresare digitală, ecologică și favorabilă incluziunii în toate regiunile UE.

Evenimentul este organizat de Centrul Rossi-Doria (Roma Tre University) și London School of Economics and Political Science (LSE) în colaborare cu Asociația Europeană regională pentru știință (ERSA) și cu sprijinul Proiectului Erasmus+ Jean Monnet „Înțelegerea politicii economice europene: către o uniune mai profundă".

Persoanele interesate pot participa la eveniment completând formularul de înscriere disponibil [**aici**](https://ersa.eventsair.com/online-workshop-cohesion-policy/regform/Site/Register).

Sursa: Comisia Europeană

\*

Comisia Europeană a prezentat o viziune pe termen lung pentru zonele rurale ale UE

Comisia Europeană a prezentat miercuri, 30 iunie 2021, o [viziune pe termen lung pentru zonele rurale ale UE](https://ec.europa.eu/info/strategy/priorities-2019-2024/new-push-european-democracy/long-term-vision-rural-areas_en#documents), identificând dificultățile și preocupările cu care se confruntă acestea și evidențiind unele dintre cele mai promițătoare oportunități de care dispun aceste regiuni.

Pe baza previziunilor și a consultărilor ample cu cetățenii și cu alți actori din zonele rurale, viziunea prezentată ieri propune un **Pact rural** și un **Plan de acțiune rurală**, care au scopul de a face zonele noastre rurale mai puternice, conectate, reziliente și prospere.

Pentru a răspunde cu succes megatendințelor și provocărilor generate de globalizare, urbanizare și îmbătrânire și pentru a profita de beneficiile tranziției verzi și digitale, sunt necesare politici și măsuri care să țină seama de condițiile locale, care să țină seama de diversitatea teritoriilor din UE, de nevoile lor specifice și de punctele forte relative ale acestora.

În zonele rurale din întreaga UE media de vârstă este mai ridicată decât în zonele urbane și va începe să scadă încet în următorul deceniu. Atunci când sunt însoțite de o lipsă de conectivitate, de o infrastructură subdezvoltată și de lipsa unor oportunități diverse de ocupare a forței de muncă și de un acces limitat la servicii, acest lucru face ca zonele rurale să fie mai puțin atractive pentru a trăi și a munci. În același timp, zonele rurale sunt factori activi în tranziția verde și digitală a UE. Atingerea obiectivelor ambițiilor digitale ale UE pentru 2030 poate oferi mai multe oportunități pentru dezvoltarea durabilă a zonelor rurale dincolo de agricultură și silvicultură, dezvoltând noi perspective pentru dezvoltarea sectorului de prelucrare și, în special, a serviciilor și contribuind la îmbunătățirea distribuției geografice a serviciilor și a industriilor.

Această viziune pe termen lung pentru zonele rurale ale UE urmărește să abordeze aceste dificultăți și preocupări prin: valorificarea **oportunităților emergente ale tranziției verzi și digitale ale UE și a învățămintelor desprinse din pandemia de COVID-19**; identificarea mijloacelor de îmbunătățire a calității vieții rurale; realizarea unei dezvoltări teritoriale echilibrate și stimularea creșterii economice.

**Pactul rural**

Un nou Pact rural va implica actori de la nivelul UE, național, regional și local, pentru a sprijini obiectivele comune ale viziunii, pentru a promova coeziunea economică, socială și teritorială și pentru a răspunde aspirațiilor comune ale comunităților rurale. Comisia va facilita acest cadru prin intermediul rețelelor existente și va încuraja schimbul de idei și de bune practici la toate nivelurile.

**Planul de acțiune rurală al UE**

Ieri, Comisia a prezentat, de asemenea, un Plan de acțiune pentru a stimula dezvoltarea rurală durabilă, coerentă și integrată. Mai multe politici ale UE oferă sprijin zonelor rurale, contribuind la dezvoltarea echilibrată, echitabilă, ecologică și inovatoare a acestora. Printre acestea, politica agricolă comună (PAC) și politica de coeziune vor fi esențiale pentru sprijinirea și punerea în aplicare a acestui plan de acțiune, fiind însoțite, în același timp, de o serie de alte domenii de politică ale UE care, împreună, vor transforma această viziune în realitate.

Viziunea și planul de acțiune identifică patru domenii de acțiune, sprijinite de inițiative emblematice, pentru a permite ca zonele rurale să fie:

* **mai puternice**: concentrarea pe capacitarea comunităților rurale, pe îmbunătățirea accesului la servicii și pe facilitarea inovării sociale;
* **conectate**: îmbunătățirea conectivității, atât în ceea ce privește transportul, cât și a accesului digital;
* **reziliente:**conservarea resurselor naturale și ecologizarea activităților agricole pentru a contracara schimbările climatice, asigurând, în același timp, reziliența socială prin oferirea accesului la cursuri de formare și la diverse oportunități de locuri de muncă de calitate;
* **prospere**: diversificarea activităților economice și îmbunătățirea valorii adăugate a activităților agricole și agroalimentare și a agroturismului.

Comisia va sprijini și va monitoriza punerea în aplicare a Planului de acțiune rurală al UE și îl va actualiza periodic, pentru a se asigura că acesta rămâne relevant. De asemenea, Comisia va continua să colaboreze cu statele membre și cu actorii din zonele rurale pentru a menține un dialog privind problemele din aceste zone. În plus, se va introduce o condiție de **adaptabilitate la mediul rural**, cu ajutorul căruia politicile UE vor revizuite dintr-o perspectivă rurală. Scopul este de a identifica mai bine și de a lua în considerare impactul și implicațiile potențiale ale unei inițiative politice a Comisiei privind locurile de muncă din mediul rural, creșterea economică și dezvoltarea durabilă.

În cele din urmă, în cadrul Comisiei va fi înființat un **observator rural** pentru a îmbunătăți în continuare colectarea și analiza datelor privind zonele rurale. Acesta va furniza probe pentru a contribui la elaborarea politicilor în ceea ce privește dezvoltarea rurală și pentru a sprijini punerea în aplicare a planului de acțiune rurală.

Sursa: Reprezentanța Comisiei Europene în România

\*

Actualizare schema HoReCa: Auditorii financiari și experții contabili pot fi selectați pe platformă!

În cursul zilei de astăzi, 30 iunie 2021, disfuncționalitățile cu privire la selectarea auditorilor financiari și experților contabili au fost rezolvate, majoritatea aplicanților ce introduc numărul autorizației persoanei în cauză reușind acum să o identifice, respectiv selecteze din listă.

Reamintim faptul că în ziua deschiderii platfomei [granturi.imm.gov.ro](http://granturi.imm.gov.ro/), respectiv ieri, 29 iunie 2021, [aplicanții au întâmpinat mai multe probleme](https://www.fonduri-structurale.ro/stiri/26668/disfunctionalitati-ale-platformei-ministerului-economiei-pentru-depunerea-aplicatiilor-pe-horeca-ritm-foarte-lent-de-depunere-a-cererilor-de-finantare), Ministerul Economiei, Antreprenoriatului și Turismului venind cu [explicații la cele mai frecvente întrebări](https://www.fonduri-structurale.ro/stiri/26670/raspunsurile-meat-la-intrebarile-frecvente-in-ceea-ce-priveste-dificultatile-intampinate-pe-schema-horeca) și asigurându-i pe aplicanți că acestea urmează să fie rezolvate.

Ca urmare a soluționării disfuncționalității privind selectarea auditorilor financiari și experților contabili, astăzi la ora 12:06 erau întregistrate pe platformă 1658 de aplicații. Ieri, la aproximativ șase ore și jumătate de la deschidere, erau depuse 1195 de aplicații.

**Dacă în continuare întâmpinați dificultăți în selectarea auditorilor financiari și experților contabili**, MEAT a informat astăzi următoarele:

**„Datele de identificare ale expertului contabil/auditor constând în:**

* nume si prenume
* CNP
* membru CECCAR / CAFR
* numar  carnet/autorizatie/ID

**Vor fi preluate în call-center**, vor fi centralizate și validate cu CECCAR și CAFR, după care vor fi introduse în lista inclusă în aplicația informatică, unde este cazul. Validarea datelor de identificare ale expertului contabil/auditor aparține în exclusivitate CECCAR / CAFR, după caz.

**Call-center**: 021-795.00.98”.

Ieri, aceste informații au putut fi transmise pe adresa [dgas@economie.gov.ro](mailto:dgas@economie.gov.ro), însă MEAT a transmis faptul că „având în vedere numărul mare de mesaje transmise pe adresa de mail dgas@economie.gov.ro, aceasta s-a blocat”.

Conform procedurii de implementare, prin schemă se urmărește sprijinirea a aproximativ 74.000 de beneficiari.

Perioada de depunere va fi deschisă timp de 22 de zile calendaristice, respectiv 20 iulie 2021, ora 20:00, cu posibiliatea prelungirii acesteia.

Sursa: MEAT

\*

Ministrul Agriculturii: Nu suntem pe deplin mulțumiți de compromisul asupra pachetului de reformă privind Politica Agricolă Comună (PAC)

Consiliul Uniunii Europene a anunțat luni, 28 iunie 2021, faptul că miniștrii agriculturii din UE au acceptat acordul provizoriu încheiat vinerea trecută cu Parlamentul European cu privire la elementele-cheie ale reformei politicii agricole comune (PAC), aducând astfel propunerea cu un pas mai aproape de a deveni parte a legislației UE.

Ministerul Agriculturii și Dezvoltării Rurale a publicat în aceeași zi intervenția ministrului Adrian Oros privind simplificarea PAC.

În opinia MADR, mai multe aspecte incluse în cadrul noii PAC, precum condiția dimensiunii sociale, ar merge în sens opus simplificării, însă consideră pe de altă parte că în regulamentele secundare vor identifica formule de implementare, care să nu conducă la sancționarea excesivă a fermierilor.

De asemenea, în intervenție, ministerul a specificat că a realizat un compromis pentru a putea accepta creșterea propusă de Președinție la 35% pentru mediu în FEADR, dar consideră că o contabilizare de minimum 60% din zonele cu constrângeri naturale (ANC) ar trebui aplicată.

Mai multe aspecte incluse în cadrul noii PAC nu sunt pe deplin în asentiment cu viziunea MADR, precum:

* textul referitor la investițiile în infrastructura de irigații, care din poziția ministerului român ar mai putea fi îmbunătățit și clarificat la nivel tehnic din perspectiva eligibilității investițiilor.
* eliminarea cartofului de masă de la sprijinul cuplat.

Ministrul a menționat și o serie de aspecte pe care le apreciază din cadrul noii PAC:

* eliminarea propunerii Parlamentului European de plafonare a plăților directe și a investițiilor din pilonul II, precum și a limitării doar la dimensiunea medie națională a exploatațiilor, cât și acordul atins la procentul minim de 10 % de reorientare a bugetului pentru plățile directe către fermele mici, mijlocii și de familie.
* eliminarea condiționărilor bugetare din pilonul II pentru investițiile verzi. În ceea ce privește angajamentul statelor membre de a se alinia la obiectivele, cu precizarea că s-ar impune clarificarea modului în care Comisia va evalua consistența si contribuția Planurilor strategice la realizarea acelor obiective.
* menținerea derogărilor de la GAEC 8 și 9, privind exceptarea fermelor sub 10 ha.
* eliminarea procentului de 10% propus de către PE la GAEC9 pentru biodiversitate și includerea acestuia la nivel de considerent.
* menținerea procentului de 13%+2% pentru sprijinul cuplat.

Ministerul a specificat că ar putea accepta pre-alocarea pentru eco-scheme de 25%, dar cu posibilitatea menținerii unui număr cât mai mare de flexibilități în vederea evitării pierderilor de fonduri.

Prin intervenție, s-a dorit conturarea caracterului esențial pentru România al menținerii intervențiilor pentru micii fermieri la articolele 64-69.

MADR a mai susținut ca plata pentru micul fermier din cadrul FEGA să rămână voluntară, iar limita să poată fi stabilită de statul membru până la zece hectare, în funcție de structura agricolă economică specifică și a dimensiunii pachetelor financiare pentru plăți directe.

În comunicat, s-a mai subliniat importanța încheierii acordului cât mai curând pentru a putea fi finalizate programele naționale strategice, dar și a dimensiunii economice a Politicii Agricole Comune.

Sursa: Ministerul Agriculturii și Dezvoltării Rurale & Consiliul UE

\*

Consiliul UE a adoptat Legea europeană a climei

Consiliul UE a adoptat luni, 28 iunie 2021, poziția sa în primă lectură cu privire la Legea europeană a climei, finalizând astfel procedura de adoptare și transpunând în legislație obiectivul unei UE neutre din punct de vedere climatic până în 2050. Acest lucru are loc în urma unui acord politic la care s-a ajuns cu Parlamentul European la 21 aprilie și a adoptării de către Parlament a poziției sale în primă lectură la 24 iunie.

Pe lângă obiectivul neutralității climatice și pe lângă un obiectiv indicativ al Uniunii vizând depunerea de eforturi în vederea obținerii de emisii negative după 2050, Legea europeană a climei stabilește, pentru Uniune, un obiectiv obligatoriu privind clima prin care emisiile nete de gaze cu efect de seră (emisii după deducerea absorbțiilor) să fie reduse cu cel puțin 55 % până în 2030, comparativ cu 1990. Pentru a garanta că, până în 2030, se depun eforturi suficiente pentru reducerea și prevenirea emisiilor, Legea climei introduce o limită de 225 de milioane de tone de CO2 echivalent pentru contribuția absorbțiilor la respectivul obiectiv. De asemenea, Uniunea intenționează să obțină un volum mai mare de absorbant net de carbon până în 2030.

Comisia va propune de asemenea un obiectiv intermediar privind clima pentru 2040, dacă este cazul, în termen de maximum șase luni de la prima evaluare la nivel global efectuată în temeiul Acordului de la Paris. În același timp, va publica un buget orientativ estimat al Uniunii pentru gazele cu efect de seră pentru perioada 2030-2050, împreună cu metodologia care stă la baza acestuia. Bugetul este definit ca volumul total orientativ al emisiilor nete de gaze cu efect de seră (exprimat în CO2 echivalent și furnizând informații separate privind emisiile și absorbțiile) care se preconizează că vor fi emise în perioada respectivă fără a pune în pericol angajamentele asumate de Uniune în temeiul Acordului de la Paris.

Legea europeană a climei instituie un Consiliu științific consultativ european privind schimbările climatice. Acest consiliu va oferi consiliere științifică independentă și va elabora rapoarte cu privire la măsurile, obiectivele climatice și bugetele orientative pentru gazele cu efect de seră ale UE, precum și cu privire la coerența acestora cu Legea europeană a climei și cu angajamentele internaționale asumate de UE în cadrul Acordului de la Paris.

Comisia va colabora cu sectoarele economiei care aleg să pregătească foi de parcurs voluntare orientative în vederea atingerii obiectivului Uniunii de realizare a neutralității climatice până în 2050. Pe lângă că va monitoriza elaborarea unor astfel de foi de parcurs, Comisia va facilita dialogul la nivelul UE și schimbul de bune practici între părțile interesate relevante.

Sursa: Consiliul UE

\*


Electric-Up: Până în acest moment au fost analizate 2180 de dosare și transmise către aplicanți 1896 de solicitări pentru clarificare și completare

Ministerul Energiei a transmis situația la 28 iunie 2021 a verificărilor aplicațiilor depuse pe programul „Electric-Up” pentru întreprinderi mici și mijlocii și domeniul HORECA, privind instalarea sistemelor de panouri fotovoltaice pentru producerea de energie electrică cu o putere instalată cuprinsă între 27 kWp – 100 kWp necesară consumului propriu şi livrarea surplusului în Sistemul Energetic Național, precum și a staţiilor de reîncărcare de minim 22 kW pentru vehicule electrice şi electrice hibrid plug-in.

Conform ministerului, evaluarea dosarelor depuse pentru finanțare în Programul Electric-Up a început pe data de 09.04.2021, odată cu configurarea accesului în Platforma informatică dedicată programului.

Până în acest moment au fost analizate 2180 de dosare și transmise către aplicanți 1896 de solicitări pentru clarificare și completare. În fiecare zi de luni ministerul va publica un status actualizat al Programului.

Concret, ministerul urmează să finalizeze în următoarele săptămâni, analiza tuturor celor 2536 de dosare și să comunice solicitările de clarificare către toți participanții care nu au avut dosarele complete/conforme. După parcurgerea acestei etape vor fi solicitate proiectele tehnice, aplicanților evaluați ca fiind eligibili, conform Ghidului de finanțare.



[**Descarcă**](https://www.fonduri-structurale.ro/descarca-document/32976) lista înscrișilor

Perioada de înscriere în cadrul primei sesiuni a Programului ElectricUp s-a finalizat în data de 3 februarie 2021.

Sursa: Ministerul Energiei

\*

Măsuri propuse de Comisia Europeană pentru redeschiderea în condiții de siguranță a sectoarelor culturale și creative

Ieri, 29 iunie 2021, Comisia Europeană a publicat orientări ale UE pentru a asigura reluarea în siguranță a activităților în sectoarele culturale și creative în întreaga UE. Într-un moment în care situația epidemiologică se îmbunătățește, iar campaniile de vaccinare se accelerează, statele membre redeschid treptat spații și activități culturale. Orientările de ieri au scopul de a oferi o abordare coordonată, în conformitate cu condițiile specifice de la nivel național, regional și local. Se preconizează că acestea vor orienta conceperea și punerea în aplicare a măsurilor și protocoalelor în țările UE pentru a acoperi atât redeschiderea în condiții de siguranță, cât și redresarea sustenabilă în sectoarele culturale și creative.

Orientările UE se bazează pe expertiza [Centrului European de Prevenire și Control al Bolilo](https://www.ecdc.europa.eu/en)r (ECDC) și pe schimburile avute cu [Comitetului pentru securitate sanitară](https://ec.europa.eu/health/preparedness_response/risk_management/hsc/members_en). Ele iau în considerare diferitele situații epidemiologice din statele membre și evoluția acestora. Orientările furnizează indicatorii și criteriile (cum ar fi circulația virală, acoperirea vaccinală, utilizarea măsurilor de protecție, utilizarea testelor și depistarea contacților), care trebuie avute în vedere la planificarea reluării anumitor activități.

Mai precis, orientările recomandă următoarele măsuri și protocoale:

* Eliminarea tuturor restricțiilor ar trebui să fie **strategică și treptată**, cu un număr limitat de participanți la început, pentru a evalua situația epidemiologică;
* Instituțiile culturale ar trebui să aibă un **plan de pregătire** care să detalieze protocoalele de acțiune atunci când sunt depistate cazuri de COVID-19;
* Ar trebui puse la dispoziția întregului personal din instituțiile culturale **informații specifice și/sau formare ad-hoc**, pentru a reduce la minimum riscurile de infectare;
* **Vaccinarea persoanelor care lucrează în medii culturale** ar trebui promovată pentru a asigura protecția acestora și a publicului;
* Participanților li se poate cere dovada unui **test negativ COVID-19**și/sau a unei vaccinări și/sau a unui diagnostic COVID-19 pentru a fi admiși la locul de desfășurare a evenimentului. În funcție de circulația variantelor la nivel local, această cerință poate fi extinsă la persoanele vaccinate complet;
* Instituțiile culturale ar trebui să se asigure că datele de contact ale publicului sunt disponibile la nevoie pentru **depistarea contacților**.
* Instituția ar trebui să stabilească **măsuri de protecție** dedicate: menținerea distanțării sociale ori de câte ori este posibil, instalații curate și accesibile de spălare a mâinilor, ventilație adecvată și curățarea frecventă a suprafețelor. Utilizarea de măști faciale de către participanți este o măsură complementară importantă.

Redeschiderea spațiilor culturale ar trebui să fie însoțită de o serie de acțiuni menite să asigure redresarea durabilă a întregului sector. Acțiunile la nivelul UE le completează pe cele întreprinse de statele membre și de sectoare.

Statele membre sunt invitate să profite pe deplin de [Mecanismul de redresare și reziliență](https://ec.europa.eu/info/business-economy-euro/recovery-coronavirus/recovery-and-resilience-facility_en) pentru a investi în mare măsură în aceste sectoare și pentru a le spori capacitatea de a se adapta la noile tendințe și de a ieși din criză.

Comisia și-a sporit substanțial sprijinul pentru sectoarele culturale și creative, cu aproape 2,5 miliarde EUR din programul [Europa Creativă](https://ec.europa.eu/commission/presscorner/detail/ro/ip_21_2587) și aproape 2 miliarde din programul [Orizont Europa](https://ec.europa.eu/commission/presscorner/detail/ro/IP_21_2993) dedicate proiectelor culturale, creative și incluzive în perioada 2021-2027.

În toamna anului 2021, CE va publica un **ghid online privind finanțarea UE pentru cultură**, care va acoperi toate fondurile UE existente pe care le pot utiliza statele membre și sectorul.

Sursa: Reprezentanța Comisiei Europene în România

\*

POCA: Lista actualizată de întrebări și răspunsuri pentru prevenirea corupției la nivelul autorităților și instituțiilor publice locale

AM POCA a publicat ieri, 28 iunie 2021, lista actualizată de întrebări și răspunsuri pentru cererea de proiecte CP 15/2021 - Măsuri pentru prevenirea corupției la nivelul autorităților și instituțiilor publice locale, atât pentru regiuni mai puțin dezvoltate, cât și pentru regiunea mai dezvoltată.

[**Descarcă**](https://www.fonduri-structurale.ro/descarca-document/32972) lista

Apeluri au fost lansate la 14 aprilie 2021, termenul limită de depunere a propunerilor de proiecte fiind 30 iunie 2021. Mai multe informații despre acestea sunt disponibile [**aici**](https://www.fonduri-structurale.ro/stiri/26070/doua-noi-apeluri-poca-lansate-pentru-sprijinirea-masurilor-referitoare-la-prevenirea-coruptiei-la-nivelul-autoritatilor-si-institutiilor-publice-locale).

Sursa: AM POCA

\*

Fondul Consiliului European pentru Inovare: investiții de capital în inovații radicale

Comisia Europeană a anunțat joi, 24 iunie 2021, a doua serie de investiții directe de capital, efectuate prin intermediul Fondului Consiliului European pentru Inovare (CEI). De la lansarea sa în 2020, Fondul CEI a aprobat 111 investiții în întreprinderi nou-înființate și întreprinderi mici și mijlocii (IMM-uri) foarte inovatoare, în valoare totală de peste 500 de milioane euro, pentru a extinde inovațiile revoluționare în domenii precum sănătatea, economia circulară și internetul obiectelor (IO).

Anunțul se referă la 69 de investiții în plus față de primul anunț din ianuarie. Astfel se conturează o bază solidă pentru fondul CEI din cadrul programului Orizont Europa, care se preconizează că va investi peste 3,5 miliarde euro în următorii 7 ani.

Investițiile de capital, cuprinse între 0.5 și 15 milioane euro per întreprindere, completează finanțarea prin granturi de până la 2.5 milioane euro, care a fost deja furnizată prin intermediul Acceleratorului CEI. Toate investițiile au fost rezultatul unei evaluări aprofundate efectuate de experți externi, al unui proces de diligență supravegheat de Comitetul pentru investiții al Fondului CEI, și al unei decizii finale a Consiliului de administrație al Fondului CEI. Cotele de participare ale Fondului CEI variază între 10 % și 25 % și sunt, de regulă, utilizate pentru a mobiliza alți investitori în cadrul unei runde de finanțare mai mari.

**Context**

Fondul CEI a fost lansat în faza-pilot a CEI pentru a investi în cele 159 de întreprinderi selectate în cadrul acceleratorului pilot al CEI. Dat fiind succesul experienței, fondul CEI își va continua activitatea și va fi îmbunătățit în cadrul programului Orizont Europa pentru a investi în întreprinderi nou-înființate și în IMM-uri selectate pentru finanțare prin intermediul programului complet CEI. Primele investiții din cadrul acestui program complet CEI sunt așteptate mai târziu în cursul anului, după primul termen acordat întreprinderilor pentru trimiterea de cereri complete către Acceleratorul CEI, respectiv 16 iunie 2021.

Sursa: Comisia Europeană

\*

POCA: Corrigenda pentru apelul aferent sprijinirii măsurilor referitoare la prevenirea corupției

Joi, 24 iunie 2021, Ministerul Dezvoltării, Lucrărilor Publice și Administrației, prin Autoritatea de Management pentru Programul Operațional Capacitate Administrativă, a publicat două corrigenda privind modificarea Ghidului solicitantului aferent cererii de proiecte competitive POCA /923/2/2 (CP15/2021 pentru regiunea mai dezvoltată), respectiv POCA/924/2/2 (CP15/2021 pentru regiunile mai puțin dezvoltate) Sprijinirea măsurilor referitoare la prevenirea corupției la nivelul autorităților și instituțiilor publice locale.

Modificările vizează paragraful privind intensitatea intervenției pentru partenerii finanțați integral de la bugetul de stat.

[**Descarcă**](https://www.fonduri-structurale.ro/descarca-document/32968) documentele

Sursa: POCA

🏵

APELURI – Finanțări

Noul Fond Social European Plus (FSE+) a intrat în vigoare!

Comisia Europeană a anunțat intrarea în vigoare la 1 iulie 2021 a **Regulamentului Fondului social european Plus** (FSE+), care va sprijini punerea în aplicare a **Pilonului european al drepturilor sociale**, proclamat în comun de Consiliu, Parlamentul European și Comisie ca fiind busola UE pentru a răspunde provocărilor sociale din Europa.

**Context**

Fondul Social European (FSE) a fost un bastion al sprijinului acordat cetățenilor din întreaga Uniune Europeană, investind în viitorul social al acestora de peste șase decenii. Noul Fond Social European Plus (FSE+) va deveni principalul instrument al UE pentru investițiile în oameni:

* abordarea consecințelor socioeconomice ale pandemiei de COVID-19,
* promovarea creșterii ridicate a ocupării forței de muncă,
* construirea protecției sociale,
* dezvoltarea unei forțe de muncă calificate și reziliente, pregătită pentru tranziția către o economie verde și digitală.

Prin sprijinirea acțiunilor în domeniile ocupării forței de muncă, educației și competențelor și incluziunii sociale, **obiectivul FSE+** este de a sprijini persoanele, regiunile și statele membre să facă față unor provocări distincte - de la recuperarea după pandemia actuală până la îndeplinirea obiectivelor UE privind ocuparea forței de muncă, incluziunea socială, educația și clima.

Pentru a permite utilizarea finanțării într-un mod cât mai eficient și coerent posibil, FSE+ a integrat în cadrul său:

* fostul Fond Social European (FSE),
* Inițiativa privind ocuparea forței de muncă în rândul tinerilor (YEI),
* Fondul pentru ajutor european pentru persoanele cele mai defavorizate (FEAD),
* Programul UE pentru ocuparea forței de muncă și inovare socială (EaSI).

**Bugetul total** de care dispune instrumentul este de peste 99 de miliarde de euro (prețuri curente) pentru perioada 2021-2027.

FSE+ va investi în următoarele domenii prioritare:

* Sprijinirea tinerilor care au fost afectați în mod deosebit de criza covid-19 - cu scopul de a ajuta tinerii să găsească o calificare, un loc de muncă de bună calitate și să își îmbunătățească educația și formarea.
* Sprijinirea copiilor aflați în dificultate prin alocarea de resurse pentru acțiuni specifice de combatere a sărăciei în rândul copiilor, cât și sprijinirea celor mai vulnerabili care suferă în urma pierderilor locurilor de muncă și a reducerii de venituri, inclusiv prin furnizarea de alimente și ajutor material de bază celor mai defavorizați.
* Recalificarea și perfecționarea oamenilor pentru tranziția către o economie verde și digitală.
* Consolidarea capacităților partenerilor sociali și ale organizațiilor societății civile.
* Cooperarea transnațională pentru promovarea inovării sociale în întreaga UE.
* Sprijin direct pentru inovarea socială prin intermediul componentei „Ocuparea forței de muncă și inovare socială" (EaSI).

Cum va fi gestionat FSE+

Cea mai mare parte a finanțării din cadrul FSE+ (98,5 miliarde de euro) va fi alocată sub gestiunea partajată cu statele membre. Aceasta va însemna că autoritățile de management ale FSE+ din fiecare țară vor dedica banii proiectelor care sunt conduse de o serie de organizații publice și private, răspunzând astfel nevoilor specifice fiecărei țări și regiuni.

Pe lângă componenta de gestiune partajată a fondului, Comisia Europeană va administra direct o parte mai mică (762 de milioane de euro) din bugetul FSE+ în cadrul componentei Ocuparea forței de muncă și inovare socială (EaSI). Această parte a fondului va sprijini activitățile analitice, consolidarea capacităților și cooperarea transnațională/transfrontalieră pentru a consolida protecția socială și incluziunea socială, condițiile de muncă echitabile, accesul egal la piața muncii, antreprenoriatul social și mobilitatea forței de muncă.

Sursa: Comisia Europeană

\*

APIA: 9 august, termenul limită de transmitere a cererilor de solicitare a ajutorului de stat pentru susținerea activității crescătorilor din sectorul bovin, în anul 2021

Agenția de Plăți și Intervenție pentru Agricultură a informat marți, 29 iunie 2021, potențialii beneficiari, faptul că **până la data de 09 august 2021**inclusiv, primește cereri de solicitare a ajutorului de stat pentru susținerea activității crescătorilor din sectorul bovin, în anul 2021, în contextul crizei economice generate de pandemia COVID-19, în conformitate cu OUG 58/2021, publicată în Monitorul Oficial nr. 632/28.06.2021.

Schema de ajutor de stat în sectorul bovin se aplică pe întreg teritoriul României în anul 2021.

Beneficiari sunt crescătorii care dețin animale din speciile bovine (taurine și bubaline), respectiv, persoane fizice, persoane juridice, întreprinderi individuale, întreprinderi familiale, persoane fizice autorizate, care au în posesie permanentă animale înscrise în RNE, în calitate de proprietar de animale și/sau proprietar de exploatație.

Cererea de solicitare a ajutorului de stat și documentele justificative pot fi depuse la Centrele APIA județene/locale /al Municipiului București sau transmise prin fax, poștă sau în format electronic ca document scanat, prin e-mail, cu condiția asumării prin semnătură de către reprezentantul legal al beneficiarului pe fiecare pagină a documentului transmis.

În situația în care beneficiarii dețin mai multe exploatații de bovine cu coduri ANSVSA situate pe raza mai multor unități administrativ-teritoriale din județe diferite, aceștia depun o singură cerere la Centrul APIA județean/local/al Municipiului București pe raza căruia au sediul social sau își au domiciliul, după caz.

Plafonul total alocat este de 225.537.713,79 lei, repartizat astfel:

1. 182.708.014,97 lei pentru efectivele de bovine cu vârsta de minimum 16 luni la data de 31 ianuarie 2021, la care se pot adăuga efectivele de bovine cu vârsta de minimum 7 luni la data de 31 ianuarie 2021;
2. 42.829.698,82 lei pentru cantitatea de lapte valorificată în luna ianuarie 2021.

APIA – Aparat Central calculează cuantumul pe cap de animal prin raportarea plafonului (182.708.014,97 lei) la efectivul total de bovine eligibile, iar cuantumul pe tona de lapte prin raportarea plafonului (42.829.698,82 lei) la cantitatea totală de lapte eligibilă.

Valoarea ajutorului de stat se calculează pentru fiecare beneficiar în funcție de numărul de capete de bovine eligibile la care se poate adăuga și valoarea calculată în funcție de cantităţile de lapte, în tone, produse și valorificate, eligibile până la concurența plafonului de 225.000 euro la cursul de schimb valutar stabilit de Banca Națională a României, valabil la data intrării în vigoare a Ordonanței de Urgență.

Ajutor de stat se cumulează, fără a depăși echivalentul în lei a 225.000 euro pentru același beneficiar, și cu alte forme de sprijin acordate în conformitate cu secțiunea 3.1 din Comunicarea CE respectiv:

* Ordonanța de urgență a Guvernului nr.149/2020 privind instituirea unei scheme de ajutor de stat pentru susţinerea activităţii crescătorilor din sectorul bovin în contextul crizei economice generate de pandemia de COVID-19, aprobată cu modificări prin Legea nr.19/2021;
* Ordonanța de urgență a Guvernului nr. 150/2020 privind aprobarea Schemei de ajutor de stat pentru susţinerea activităţii crescătorilor din sectorul suin în contextul crizei economice generate de pandemia de COVID-19, aprobată cu modificări prin Legea nr.20/2021;
* Ordonanța de urgență a Guvernului nr.151/2020 privind aprobarea Schemei de ajutor de stat pentru susţinerea activităţii crescătorilor din sectorul avicol în contextul crizei economice generate de pandemia de COVID-19, aprobată cu modificări prin Legea nr.21/2021;
* Ordonanța de urgență a Guvernului nr. 205/2020 privind aprobarea Schemei de ajutor de stat pentru susţinerea activităţii producătorilor din sectorul vitivinicol în contextul crizei economice generate de pandemia de COVID-19, aprobată prin Legea nr.122/2021,

sau cu

* Măsura 21 - Măsură specifică de acordare a unui sprijin temporar cu caracter excepţional în cadrul FEADR ca răspuns la epidemia COVID-19 din cadrul PNDR 2014-2020.

Plata ajutorului de stat se efectuează până la data de 31 decembrie 2021.

Nu se acordă plăți ulterior datei de 31 decembrie 2021 dacă se constată că acestea nu au putut fi efectuate din cauze imputabile beneficiarului, respectiv nedeclararea unui cont valid la Agenţia de Plăţi şi Intervenţie pentru Agricultură.

În Anexă se regăsesc informații suplimentare cu privire la condițiile de eligibilitate și documentele ce însoțesc cererea de solicitare a ajutorului de stat.

Sursa: APIA

\*

Sunt așteptate idei inovatoare de proiecte pentru noile programe Interreg

Comisia Europeană a anunțat marți, 29 iunie 2021, un eveniment interactiv, de informare digitală și de networking despre programele Interreg transnaționale din noua perioadă de programare (2021-2027).

Conferința este organizată de Ministerul Economiei, Muncii și Turismului în Baden-Württemmberg, Germania. Aceasta se adresează oricărei persoane interesate de programele Interreg-B și va avea loc pe **8 iulie 2021**.

În cadrul evenimentului, vor fi prezentate proiecte emblematice și informații despre primele apeluri din noua perioadă de programare.

Persoanele înscrise vor putea participa, de asemenea, la sesiuni individuale de consultare cu secretariatele programului și punctele naționale de contact ale Interreg Europa Centrală, Europa de Nord-Vest, Spațiul Alpin și Programul Dunărea.

Evenimentul va avea loc în limba germană, iar înscrierile se pot realiza prin rezervarea unui bilet [**aici**](https://hopin.com/events/interreg-bw).

Sursa: Comisia Europeană

\*

NextGenerationEU: Comisia Europeană a realizat cea de-a doua tranzacție de 15 miliarde de euro pentru sprijinirea redresării Europei

Marți, 29 iunie 2021, Comisia Europeană a anunțat că a strâns până în prezent, în cadrul celei de a doua tranzacții NextGenerationEU, 15 miliarde de euro pentru a finanța redresarea Europei în urma crizei provocate de Coronavirus și consecințele acesteia. Aceasta a fost o tranzacție cu dublă tranșă, constând într-o obligațiune pe 5 ani în valoare de 9 miliarde EUR scadentă la 6 iulie 2026 și o obligațiune pe 30 de ani în valoare de 6 miliarde EUR scadentă la 6 iulie 2051.

Conform comunicatului oficial, cele două tranșe au atras interesul investitorilor din Europa și din întreaga lume. Tranzacția a fost de peste 11 ori suprasubscrisă și cu oferte de peste 170 de miliarde de euro. Prin urmare, Comisia a obținut condiții de stabilire a prețurilor favorabile, bazându-se pe prima emisiune de succes NextGenerationEU de la începutul acestei luni și pe performanța excelentă a programului SURE.

Aceasta este cea de doua tranzacție din cadrul programului NextGenerationEU, după obligațiunea pe 10 ani în valoare de 20 de miliarde de euro pe care Comisia a emis-o la 15 iunie 2021 în numele UE. Prima obligațiune a fost:

* cea mai mare emisiune instituțională de obligațiuni din Europa,
* cea mai mare tranzacție instituțională cu o singură tranșă,
* cea mai mare sumă pe care UE a strâns-o într-o singură tranzacție.

În urma tranzacției de marți, Comisia a strâns în total 35 de miliarde de euro în cadrul NextGenerationEU. Fondurile urmează să fie utilizate acum pentru primele plăți din cadrul schemei, inclusiv în cadrul Mecanismului de redresare și reziliență și al diferitelor programe bugetare ale UE finanțate de NextGenerationEU. Prima plată în cadrul NextGenerationEU a avut loc luni, 28 iunie: Comisia a plătit 800 de milioane EUR către REACT-EU.

Până la sfârșitul anului 2021, Comisia se așteaptă să strângă obligațiuni în valoare de aproximativ 80 de miliarde EUR, care vor fi completate de proiecte de lege pe termen scurt ale UE, conform planului de finanțare publicat în iunie 2021. Valoarea exactă atât a obligațiunilor UE, cât și a facturilor UE va depinde de nevoile precise de finanțare, iar Comisia își va revizui evaluarea inițială în toamnă. În acest fel, Comisia va putea finanța, în a doua jumătate a anului, toate granturile și împrumuturile planificate pentru statele membre în cadrul Mecanismului de redresare și reziliență, precum și pentru a acoperi nevoile politicilor UE care primesc finanțare din partea NextGenerationEU.

Pentru a finanța NextGenerationEU, Comisia Europeană – în numele UE – va strânge de pe piețele de capital până la aproximativ 800 de miliarde EUR până la sfârșitul anului 2026:

* 407,5 miliarde EUR disponibile pentru granturi (în cadrul RRF și al altor programe bugetare ale UE);
* 386 de miliarde EUR pentru împrumuturi.

Acest lucru se va traduce în volume de împrumut în medie de aproximativ 150 de miliarde EUR pe an.

**Secțiune tehnică**

Obligațiunea pe 5 ani poartă un cupon de 0% și a venit la un randament de re-ofertă de -0,335% oferind o răspândire de -11 bps la mijlocul swap-urilor, ceea ce este echivalent cu +22,0 bps pe parcursul celor cinci ani bund scadente în aprilie 2026.

Cartea de comenzi finale a fost de peste 88 de miliarde de euro, ceea ce înseamnă că obligațiunea a fost suprasubscrisă de aproape 10 ori.

Obligațiunea pe 30 de ani are un cupon de 0,7% și a venit la un randament de re-ofertă de 0,732% oferind o răspândire de +22 bps la swap-uri medii.

Cartea finală de comenzi a fost de peste 83 de miliarde de euro, ceea ce înseamnă că obligațiunea a fost suprasubscrisă de aproape 14 ori.

De sine stătător, jurnalul de comenzi al tranșei pe 30 de ani a fost cel mai mare din istorie pentru un emitent supranațional de pe piața euro.

Sursa: Comisia Europeană

\*

Un nou apel de proiecte pentru sprijinirea personalului din sănătate

AM POCU a lansat astăzi, 28 iunie 2021, apelul „**Sprijin pentru personalul din sănătate implicat direct în transportul, echiparea, evaluarea, diagnosticarea şi tratamentul pacienţilor infectaţi cu COVID-19**”, aferent Programului Operațional Capital Uman 2014-2020, Axa Prioritară 4: „Incluziunea socială și combaterea sărăciei”, Obiectivul specific O.S. 4.9 – „Creșterea numărului de persoane care beneficiază de programe de sănătate și de servicii orientate către prevenție, depistare precoce (screening), diagnostic și tratament precoce pentru principalele patologii”.

**Tipuri de solicitanți / parteneri eligibili**

* Ministerul Sănătății, singur sau în parteneriat cu instituțiile relevante;
* Casa Naţională de Asigurări de Sănătate, singură sau în parteneriat cu alte instituții relevante.

**Alocarea** dedicată atât regiunilor mai puțin dezvoltate, cât și regiunii dezvoltate București-Ilfov este de 66.000.000,00.

**Valoarea minimă** a asistenței financiare nerambursabile a unui proiect este de 101.000 de euro, iar **valoarea maximă** eligibilă a unui proiect este de 48.800.000,00 euro.

**Activități eligibile:**

Activitatea 1 (relevantă si obligatorie):

* Măsuri de sprijin pentru personalul prevăzut la art. 8 alin. (1) din Ordonanța de urgență a Guvernului nr. 43/2020 pentru aprobarea unor măsuri de sprijin decontate din fonduri europene, ca urmare a răspândirii coronavirusului COVID19, pe perioada stării de urgenţă, aprobată cu modificări și completări prin Legea nr. 82/2020, cu modificările ulterioare.

Aceasta activitate are în vedere subvenționarea cheltuielilor efectuate cu stimulentul de risc acordat în condițiile și cuantumul prevăzut la art. 8 din Ordonanța de urgență a Guvernului nr. 43 din 6 aprilie 2020 pentru aprobarea unor măsuri de sprijin decontate din fonduri europene, ca urmare a răspândirii coronavirusului COVID-19, pe perioada stării de urgenţă, aprobată cu modificări și completări prin Legea nr. 82/2020, cu modificările ulterioare.

Pot fi solicitate la rambursare acele cheltuieli cu acordarea stimulentelor de risc pentru care solicitantul/beneficiarul finanțării prin prezentul apel de proiecte a efectuat verificarea respectării prevederilor art. 8 din Ordonanța de urgență a Guvernului nr. 43/2020, cu modificările şi completările ulterioare.

[**Descarcă**](https://www.fonduri-structurale.ro/descarca-document/32970) ghidul

Sistemul informatic MySMIS2014 va fi deschis în data de 28 iunie 2021 ora 16.00 şi se va închide în data de 28 iulie 2021 ora 16.00.

Sursa: MIPE

\*

Europa Creativă 2021-2027: Primele 3 apeluri în cadrul componentei Cultură!

Agenția Executivă pentru Educație, Audiovizual și Cultură (EACEA) a publicat primele trei apeluri în cadrul componentei Cultură a programului Europa Creativă 2021-2027.

Apel pentru proiecte de cooperare europeană

Apelul are un buget total de peste 60 de milioane de euro și va finanța proiecte care implică o mare diversitate de organizații precum teatre, muzee, asociații și fundații, centre de cercetare, biblioteci, universităţi, edituri, galerii, institute și centre culturale, companii din sfera business-ului creativ, autorităţi publice etc., active în sectoarele culturale și creative.

Solicitanții pot alege între trei categorii de proiecte:

* proiecte de mai mică amploare: valoarea maximă a grantului – 200.000 euro
* proiecte de amploare medie: valoarea maximă a grantului – 1 milion euro
* proiecte de mai mare amploare: valoarea maximă a grantului – 2 milioane euro

Termenul limită pentru transmiterea aplicațiilor este 7 septembrie 2021.

Pentru mai multe detalii puteți consulta rubrica noastră de [**alte finanțări**](https://www.fonduri-structurale.ro/alte-finantari/498/europa-creativa-2021-2027-apel-pentru-proiecte-de-cooperare-europeana).

Apel de proiecte destinat entităților culturale paneuropene

Apelul are un buget total de 5.4 milioane de euro pentru perioada 2021-2023, cu un potențial de majorare de maximum 20% și se adresează organizațiilor culturale - în acest caz, orchestre, al căror scop este de a oferi oportunități de formare, profesionalizare și performanță pentru tinerii artiști talentați.

Domeniile de interes sunt:

* Crearea și circulația transnațională
* Inovare
* Incluziune socială
* Sustenabilitate
* Noua tehnologie
* Prioritățile specifice sectoarelor: cărți, muzical, arhitectură, patrimoniu cultural

Valoarea maximă a grantului este 1.800.000 de euro/proiect.

Termenul limită pentru transmiterea aplicațiilor este 26 august 2021.

Pentru mai multe detalii puteți consulta rubrica noastră de [**alte finanțări**](https://www.fonduri-structurale.ro/alte-finantari/496/europa-creativa-2021-2027-apel-de-proiecte-destinat-entitatilor-culturale-paneuropene).

Apel pentru rețele europene de organizații din sectoarele culturale și creative

Apelul are un buget de 27 milioane euro pentru perioada 2021-2027, apelul finanțează proiecte de consolidare a capacităților, implementate de rețele multinaționale reprezentative de organizații culturale europene.

Activitățile pot include dezvoltarea, crearea, producția, diseminarea și conservarea bunurilor și serviciilor, care întruchipează expresii culturale, artistice sau de altă natură creativă, precum și educație sau gestionare, legate de aceste activități.

Sectoarele includ, printre altele, arhitectură, arhive, biblioteci și muzee, meșteșuguri artistice, audiovizuale (inclusiv film, televiziune, jocuri video și multimedia), patrimoniu cultural tangibil și intangibil, design (inclusiv design de modă), festivaluri, muzică, literatură, spectacol de artă (inclusiv teatru și dans), cărți și edituri, radio și arte vizuale.

Valoarea maximă a grantului este de 825.000 euro/proiect.

Termenul limită pentru transmiterea aplicațiilor este 26 august 2021.

Pentru mai multe detalii puteți consulta rubrica noastră de [**alte finanțări**](https://www.fonduri-structurale.ro/alte-finantari/505/europa-creativa-2021-2027-apelul-pentru-retele-europene-de-organizatii-din-sectoarele-culturale-si-creative).

Sursa: Biroul Europa Creativă România

🏵

Din actualitatea europeană

[Programul pentru cercetare și formare al Euratom, finanțat cu 300 de milioane de euro pentru cercetarea în domeniul fuziunii și pentru îmbunătățirea securității nucleare](https://romania.representation.ec.europa.eu/news/programul-pentru-cercetare-si-formare-al-euratom-finantat-cu-300-de-milioane-de-euro-pentru_ro)

Astăzi, 2 iulie, Comisia Europeană a adoptat Programul de lucru al Euratom pentru perioada 2021-2022, care pune în aplicare Programul pentru cercetare și formare al Euratom pentru perioada 2021-2025.

[UE oferă finanțare în valoare de 30 de milioane de euro companiei Univercells pentru o nouă unitate de producție și stocuri noi de vaccinuri împotriva COVID-19](https://romania.representation.ec.europa.eu/news/ue-ofera-finantare-valoare-de-30-de-milioane-de-euro-companiei-univercells-pentru-o-noua_ro)

Banca Europeană de Investiții a semnat astăzi, 1 iulie, un acord de împrumut în valoare de 30 de milioane de euro cu societatea belgiană inovatoare din domeniul biotehnologiei, Univercells pentru a permite producerea unor volume mari de vaccinuri profilactice împotriva COVID-19.

[Certificatul digital al UE privind COVID intră în vigoare în UE](https://romania.representation.ec.europa.eu/news/certificatul-digital-al-ue-privind-covid-intra-vigoare-ue-2021-07-01_ro)

Astăzi, 1 iulie, intră în vigoare Regulamentul referitor la certificatul digital al UE privind COVID, ceea ce înseamnă că cetăţenilor și rezidenților UE le vor putea fi eliberate de acum aceste certificate.

[Ramona Chiriac îşi începe mandatul de şef al Reprezentanţei Comisiei Europene: Avem în faţă o oportunitate unică de a transforma România cu NextGenerationEU](https://romania.representation.ec.europa.eu/news/ramona-chiriac-isi-incepe-mandatul-de-sef-al-reprezentantei-comisiei-europene-avem-fata-o-2021_ro)

Astăzi, 1 iulie, Ramona Chiriac îşi începe mandatul de şef al Reprezentanţei Comisiei Europene în România.

[Planul european de luptă împotriva cancerului: Comisia lansează un centru de cunoștințe pentru a lupta împotriva cancerului](https://romania.representation.ec.europa.eu/news/planul-european-de-lupta-impotriva-cancerului-comisia-lanseaza-un-centru-de-cunostinte-pentru_ro)

Astăzi, 30 iunie, Comisia lansează Centrul de cunoștințe privind cancerul, prima acțiune emblematică realizată în cadrul Planului european de luptă împotriva cancerului.

[O viziune pe termen lung pentru zonele rurale: pentru zone rurale ale UE mai puternice, conectate, reziliente și prospere](https://romania.representation.ec.europa.eu/news/o-viziune-pe-termen-lung-pentru-zonele-rurale-pentru-zone-rurale-ale-ue-mai-puternice_ro)

Comisia Europeană a prezentat o viziune pe termen lung pentru zonele rurale ale UE, identificând dificultățile și preocupările cu care se confruntă acestea și evidențiind unele dintre cele mai promițătoare oportunități de care dispun aceste regiuni.

[Inițiativa cetățenească europeană: Comisia va propune eliminarea treptată a cuștilor pentru animalele de fermă](https://romania.representation.ec.europa.eu/news/initiativa-cetateneasca-europeana-comisia-va-propune-eliminarea-treptata-custilor-pentru_ro)

Astăzi, 30 iunie, Comisia a decis să răspundă pozitiv inițiativei cetățenești europene (ICE) „Să punem capăt erei cuștii” („End the Cage Age”), a șasea inițiativă încununată de succes, susținută de peste 1 milion de cetățeni din întreaga UE.

[Dezinformarea cu privire la coronavirus: un nou raport al platformelor online arată că se iau în continuare măsuri cu privire la vaccinuri](https://romania.representation.ec.europa.eu/news/dezinformarea-cu-privire-la-coronavirus-un-nou-raport-al-platformelor-online-arata-ca-se-iau_ro)

Comisia a publicat ieri, 29 iunie, rapoartele Facebook, Twitter, TikTok, Microsoft și Google privind măsurile luate în luna mai împotriva dezinformării legate de coronavirus, în calitate de semnatari ai Codului de bune practici privind dezinformarea.

[Acțiuni climatice: emisiile de CO2 de la mașinile noi au scăzut puternic în 2020, vehiculele electrice triplându-și cota de piață pe măsură ce se aplică noile obiective](https://romania.representation.ec.europa.eu/news/actiuni-climatice-emisiile-de-co2-de-la-masinile-noi-au-scazut-puternic-2020-vehiculele_ro)

Datele provizorii de monitorizare, publicate ieri, 29 iunie, arată că emisiile medii de CO2 ale mașinilor noi înmatriculate în UE, Islanda, Norvegia și Marea Britanie în 2020 au scăzut cu 12% față de 2019.

[Comisia propune măsuri coordonate pentru redeschiderea în condiții de siguranță a sectoarelor culturale și creative](https://romania.representation.ec.europa.eu/news/comisia-propune-masuri-coordonate-pentru-redeschiderea-conditii-de-siguranta-sectoarelor_ro)

Astăzi, 29 iunie, Comisia a publicat orientări ale UE pentru a asigura reluarea în siguranță a activităților în sectoarele culturale și creative în întreaga UE.

[Accesează noul portal al Comisiei Europene în România: https://romania.representation.ec.europa.eu/](https://romania.representation.ec.europa.eu/news/acceseaza-noul-portal-al-comisiei-europene-romania-httpsromaniarepresentationeceuropaeu-2021_ro)

Astăzi, 29 iunie, Reprezentanța Comisiei Europene în România lansează noua versiune a website-ului său, la adresa <https://romania.representation.ec.europa.eu/>.

[Mai multe spitale din România primesc roboți de dezinfecție din partea Comisiei Europene](https://romania.representation.ec.europa.eu/news/mai-multe-spitale-din-romania-primesc-roboti-de-dezinfectie-din-partea-comisiei-europene-2021_ro)

Șapte spitale din România vor primi roboți, donați de Comisia Europeană, pentru a dezinfecta camerele pacienților, sprijinind astfel reducerea și stoparea răspândirii infecției cu coronavirus.

Sursa: Reprezentanța în România a Comisiei Europene https://ec.europa.eu/romania/news\_ro

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/